מערך שיעור – אלימות סמויה בזוגיות- נטע גולני

מערך שיעור אשר העברתי בכיתתי בנושא אלימות נגד נשים, מאחר והמיזם הכיתתי עוסק בהעלאת המודעות לאלימות נגד נשים. המיזם כלל הכנה מוקדמת של התלמידים והתעניינותם בנושא זה אשר עלה מן התקשורת בעקבות מקרי הרצח הרבים של נשים. פרויקט המשך לכיתה יא7 בשנה שעברה.

**קצת רקע מאיפה הכול התחיל:** יום המאבק הבינלאומי למניעת אלימות נגד נשים חל ב25 בנובמבר מאז הוכרז ע"י האו"ם ב17 בדצמבר 1999 כיום המיועד למאבק באלימות כלפי נשים. מטרת היום לחשוף את הנתונים האמיתיים אודות היקף האלימות נגד נשים, גם בארץ , אשר לרוב אינם גלויים לציבור.

אלימות היא התנהגות, תפיסה ובחירה שביסודה שימוש בכוח של אדם על אדם אחר לרעה. האלימות מהווה כלי פוגעני והרסני שתפקידו הטלת אימה ופחד הן על הפרט והן על החברה- היא פוגעת ביכולת של הפרט לחיות, לחיות בביטחון, להיות ריבון לעצמו ולהחלטותיו. אלימות היא לא דבר טבעי ובלתי נשלט, אלא כלי נרכש בידי אדם בתוך חברה וציפיות חברתיות ומגדריות.

בשנה האחרונה אירעו בישראל 13 מקרי רצח של נשים. ברוב המקרים האלימות בקשר לא נראית כלפי חוץ.

**פתיחה:** ב25/11/19 , זה יום המאבק הבינלאומי באלימות כלפי נשים. אולי חלקכם שמעתם בתקשורת על סיפור הרצח של מיכל סלה. הרבה נדהמו שאסון כזה קרה אצל זוג שנראה כל כך מאוהב בפייסבוק ושאלו את עצמם איך זה יכול להיות. אהבה זה דבר נהדר אבל לפעמים גם מבלבל. היום נרצה לדבר על ההבדלים בין אהבה מיטיבה לאלימה ועל סימנים מקדימים שצריכים להדליק אצלנו נורות אדומות ולעורר סימני שאלה.

**חלק ראשון: מה זאת אהבה?**

1 .נבקש מהתלמידים לתת דוגמאות לייצוגים בתרבות שמסמלים את האהבה האידיאלית. זה

יכול להיות זוג מתוקשר, שיר, זוג בתכנית או סרט, סצנה ספציפית או אפילו משפט – משהו

שהוא מודל עבורם לאהבה.

נבקש מכל תלמיד/ה שעונה להסביר למה בחר/ה דווקא בדוגמה הזו, ונכתוב את המאפיינים

של האהבה -שעולים מהתשובות שלהם-על הלוח. חשוב לכתוב הכל, גם מאפיינים שלדעתנו

הם שליליים או אלימים.

2 .נבחן יחד עם התלמידים את המאפיינים שעלו, **וננהל דיון:**

- איזה דימוי של אהבה מצטייר- אהבה כמשהו חיובי/שלילי/ רצוי/אפשרי/נעים/מפחיד?

- האם הדימוי הזה באמת מייצג את איך שאתם תופסים אהבה?

- האם יש מאפיינים נוספים של אהבה שחסרים להם על הלוח והייתם רוצים להוסיף?

- האם הדימוי הזה מתחבר למה שאתם מכירים מהחיים שלהם?

- האם יש פער בין הדימויים של אהבה בתרבות לבין מה שקורה בחיים האמיתיים?

**דגשים לסיכום הדיון:**

\*אנשים שונים חווים אהבה בדרכים שונות ונותנים לה משמעויות שונות

\* התרבות משפיעה מאוד על מה שנראה לנו שזאת אהבה ואיך "אהבה אמיתית" אמורה

להרגיש, להיראות ולהתנהג. בפועל, יכול להיות שהאהבה נראית אחרת.

\* אהבה יכולה להיות משהו מקסים, רצוי ונעים, ולצד זאת גם מפחיד, מאיים או מבלבל.

הכל בסדר, כל עוד אין בה אלימות.

**חלק שני: נורות אדומות בקשר**

נחלק לתלמידים כרטיסיות עם התנהגויות שאפשר למצוא בזוגיות :כל אחד/ת

יניח את הפתק לפי שלוש קטגוריות: התנהגות לגיטימית / התנהגות לא לגיטימית / לא בטוחים.

במקרה של מחלוקת נקיים דיון קצר, וכן נקיים דיון על כל הכרטיסיות שהונחו ב"לא בטוחים".

לקראת סיכום, נשאל את התלמידים אם יש להם עוד דוגמאות להתנהגות לא לגיטימית שאמורה

להדליק נורה אדומה בקשר.

לבסוף, נחזור על רשימת ההתנהגויות שמהוות נורות אזהרה לקשר לא בריא, אלים ופוגעני, שרצוי

שיסתיים:

 פגיעה חוזרת באחד מבני הזוג ובקשת סליחה שוב ושוב

 חוסר הערכה קבוע לבן/ת הזוג

 האשמה תמידית של בן/ת הזוג, בנוגע לכל מה שקורה

 הגבלה של פעילויות ותחומי עיסוק שאחד מבני הזוג עושה לבדו

 הרחקה מחברים ובני משפחה ובידוד חברתי

 ניסיון חוזר לשנות את אחד מבני הזוג

 חשדנות, רכושנות וקנאה המפורשת כאהבה ותשומת לב

 התפרצויות זעם, עד כדי אלימות מילולית או פיזית

 התבטלות מתמדת בפני בן/ת הזוג

 איומים והפעלת לחץ מאחד מבני הזוג, כולל איומים בפגיעה עצמית או התאבדות

נשאל את התלמידים: איך אפשר לסיים קשר? איך אפשר לסיים קשר פוגעני? למה כל כך קשה

לצאת מקשר כזה?

תשובות אפשריות: בדרך כלל האלימות מגיעה אחרי בידוד חברתי ואחרי שכבר התרחקו

מהחברים והמשפחה, יש הרבה בושה ואשמה, פחד מבן/בת הזוג האלימ/ה, פחד שבן/בת הזוג

יפגעו בעצמם.

להדגיש לסיכום שצריך עזרה בשביל לסיים קשר פוגעני. יש פה הרבה אחריות על החברות/ים לא

להתעלם ולא לוותר על מי שנמצא בקשר כזה, להיות שם כשצריך, לא להפנות את הגב, לא

להאשים ולא להיות שיפוטיים גם אם נורא ברור לנו מהצד שהמצב לא טוב. חשוב לפנות לעזרת

מבוגר/ת אם דואגים לחבר או לחברה במצב כזה.

**חלק שלישי: סבב סיכום בנימה חיובית**

נבקש מהתלמידים לענות בסבב מבלי להגיב ובלי לנהל דיון, על אחת מהשאלות הבאות:

- תכונה שאני אוהב/ת בעצמי

- תכונה שחשוב לי שתהיה לבן/בת הזוג שלי

- האהבה הכי גדולה שלי היא –

**סיכום: למי אפשר לפנות?**

אם מישהי או מישהו נמצאים בקשר פוגעני חשוב לפנות לעזרה, כי לרוב המצב רק יסלים ולא

ישתפר מעצמו. אפשר לפנות למחנכת, ליועצת, לדלת פתוחה או לקווי הסיוע 2121.

לכל אחת ולכל אחד מגיעה זוגיות טובה, מעצימה, מחזקת, נעימה ואוהבת. לא צריך ולא

כדאי להסתפק בפחות מזה.

**נספח - כרטיסיות: התנהגויות בזוגיות**

לקנות מתנות לבן/בת זוג

להחמיא על הלבוש

להחמיא על המראה

להחמיא על האופי

לבקש מבן/בת הזוג להפסיק להיות בקשר עם ידיד/ה

לקרוא הודעות בטלפון של בן/בת הזוג

להגיד לבן/בת הזוג איך להתלבש

להתחבק

להתנשק

להתחבק מול אנשים אחרים

להתנשק מול אנשים אחרים

לרדת על בן/בת הזוג מול אנשים אחרים

לא להסכים להיפרד כשבן/בת הזוג רוצים להיפרד

לא להרשות לבן/בת הזוג ללכת למקומות

להיות כל הזמן ביחד

לאיים להיפרד כל פעם שיש ריב

לאיים לפגוע בעצמי כל פעם שיש ריב

לאיים לפגוע בבן/בת הזוג בזמן ריב

להעיר לבן/בת הזוג על ההתנהגות שלה/שלו

להעיר לבן/בת הזוג על המראה שלה/שלו

לבקש מבן/בת הזוג להוכיח את האהבה במעשה כלשהו

להיפרד ולחזור הרבה פעמים

הכנת קולאז אישי:

ציוד נדרש: עיתונים, בריסטולים, מספריים ודבק.

המשימה: על כל תלמיד/ה לחפש בעיתונים שחולקו : תמונות/ ציורים/ אמירות/ משפטים/ מילים/ פריטים וכו, אשר מציגים את הכוח הנשי, כפי שהם בוחרים לראות כוח נשי.

לגזור ולהכין קולאז שכותרתו : "את הכי יפה שכוח לך"- זהו שם המיזם.

רפלקציה:

זו שנה ראשונה בה אני מחנכת מקצוע מנהיגות, שלוש שנים קודם לכן עבדתי כמחנכת בבית ספר יסודי, מקצוע זה היה חדש לי, מסקרן ומאוד משמעותי עבורי ועבור כיתת החינוך שלי. שהתראיינתי לקראת פתיחת השנה אצל אשר, הוא אמר שבמערכת השבועית נלמד גם שעתיים שבועיות של מנהיגות, ופתח בפניי עולם מאוד מעניין שלדעתי חשוב שיכנס גם לבתי ספר יסודיים.

השנה ניתנה לי ולכיתה שלי הזכות להמשיך מיזם כה חשוב " את הכי יפה שכח לך" - העלאת המודעות לאלימות נגד נשים- נושא שלצערי לא יורד מהכותרות. הצלחנו להגיע ולראות מה זה "מקלט" לנשים מוכות, את הפנים מאחורי משפחות שחוות אלימות יומיומית, את הנשים החזקות, היפות וילדיהם הקטנים חיים בבית אחד גדול שנקרא "מקלט". קשה לי לתאר במילים את מה שחוויתי שם, העיניים של האמהות והילדים סיפרו הכל. הצלחנו להיכנס למקום הכי פרטי ושמור שלהם, הצלחנו לשמח ולרגש ולו לשעה אחת לפני כניסת חג פורים. במשוב שערכתי בכיתתי ובשיחות אישיות לאחר הביקור במקלט, תלמידיי חשו כמוני, חשו שליחות, תרומה וביקשו להמשיך ולעזור כמה שניתן למשפחות אלו.

אני חושבת שמקצוע זה הנלמד בכיתות יוד הוא מאוד חשוב ובפרט בכיתת אתגר, לאורך השנה עסקנו חוץ מהמיזם גם בתכנים ורעיונות שעלו במפגשים שלנו המורים, נהנתי מהישיבות האלה, השכלתי, למדתי, מאוד התחברתי לצד האומנותי של המקצוע.

יישר כח רחל , תודה.